DA Den Europæiske Unions Tidende C 20/3

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 20/03)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF EN VARESPECIFIKATION FOR BESKYTTEDE OPRINDELSESBETEGNELSER/BESKYTTEDE GEOGRAFISKE BETEGNELSER

Ansøgning om godkendelse af en ændring i henhold til artikel 53, stk. 2, første afsnit, i forordning (EU) nr. 1151/2012

»QUESO TETILLA«/»QUEIXO TETILLA«

EU-nr.: ES-PDO-0117-01232 – 21.5.2014

BOB ( X ) BGB ( )

1. Ansøgende sammenslutning og legitim interesse

Consejo Regulador de la Denominación de Origen Protegida

»QUESO TETILLA«/»QUEIXO TETILLA«

Den ansøgende sammenslutning har en legitim interesse i at anmode om denne ændring af varespecifikationen i sin egenskab af forvaltningsorgan for den beskyttede oprindelsesbetegnelse, jf. artikel 4 i forordningen om oprindelsesbetegnelsen »Queso Tetilla«, og som tilsynsmyndighed for den beskyttede oprindelsesbetegnelse, jf. artikel 12 i lov nr. 2/2005 af 18. februar 2005 om fremme og beskyttelse af fødevarekvaliteten i Galicien. Alle producenter af varer med den beskyttede oprindelsesbetegnelse er medlemmer af sammenslutningen.

2. Medlemsstat eller tredjeland

Spanien

3. Afsnit i varespecifikationen, som berøres af ændringen

— ☒ Produktets betegnelse — ☒ Beskrivelse — ☐ Geografisk område — ☒ Bevis for oprindelse — ☒ Produktionsmetode — ☐ Tilknytning — ☒ Mærkning — ☒ Andet (udskæring)

4. Type ændring(er)

— ☐ Ændring af varespecifikationen for en registreret BOB eller BGB, som ikke betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012 — ☒ Ændring af varespecifikationen for en registreret BOB eller BGB, for hvilken et enhedsdokument (eller lignende) ikke er blevet offentliggjort, og som ikke betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012

5. Ændring(er)

Hovedårsagerne til ændringerne kan sammenfattes som følger:

— Socioøkonomiske ændringer i forbindelse med forvaltningen af råmaterialet. Disse ændringer indebærer bl.a., at der er en ny aktør i produktionskæden, nemlig mælkeopkøberen, der kan fungere som mellemled i forbindelse med husdyrbrugs salg af mælk til osteproducenterne.

— Ændringerne vedrørte forbedring af det beskyttede produkts kvalitet og udviklinger i produktionsteknikkerne. Disse ændringer vedrører spørgsmål som fastsættelse af modningsperioden og »mindst holdbar til«-datoen.

Følgende ændringer indføres i varespecifikationens forskellige afsnit:

5.1. Produktets betegnelse

Navnet på galicisk (»Queixo Tetilla«) tilføjes ved siden af navnet på spansk, eftersom begge ofte anvendes som betegnelse for produktet.

5.2. Beskrivelse

Følgende afsnit ændres:

— Form: Som følge af en skrivefejl er den nuværende tekst »kegleformet (eventuelt konveks)«. Teksten skal ændres til »kegleformet, konkav/konveks«.

— Proteinindhold: Dette element er blevet slettet, da det har vist sig ikke at være afgørende for produktets kendetegn. Den mælk, der bruges til at fremstille »Queso Tetilla«/»Queixo Tetilla«, er ikkestandardiseret sødmælk, hvilket gør, at mælkens sammensætning er genstand for naturlige udsving (f.eks. i proteinindholdet) afhængigt af køernes foder, årstiden, vejret osv., men det har ikke indflydelse på kendetegnene for det produkt, der er omfattet af den beskyttede oprindelsesbetegnelse. Det blev derfor besluttet at slette denne parameter fra varespecifikationen.

— Tørstofindhold: Den nuværende procentdel er »45-50 %«. Efter ændringen vil der blot være angivet en minimumsværdi på 45 %, fordi ostens cremethed i højere grad er defineret ved indførelsen af den nye parameter »procentdel af det fedtfrie stof«, som er et mål for forholdet mellem tørstof og ostens fedtindhold.

— Vandindhold udtrykt som en procentdel af det fedtfrie stof: Det er en ny parameter, som ikke findes i den nuværende tekst, og som skal være på 66-72 %. Denne parameter er et udtryk for forholdet mellem tørstof og ostens fedtindhold, som har indflydelse på produktets kvalitet og er et mål for ostens cremethed.

5.3. Bevis for oprindelse

Der indføres en fortegnelse over opkøbere for at sikre bedre kontrol med produktets sporbarhed.

Der har traditionelt været to typer aktører involveret i produktionen af osten: kvægavlere, som producerer råmaterialet, og osteproducenterne, som omdanner råmaterialet til produktet med den beskyttede oprindelsesbetegnelse/den beskyttede geografiske betegnelse. I dag får ikke alle osteproducenter råmaterialet direkte fra kvægavlerne, men kan købe det via såkaldte »mælkeopkøbere«, der fungerer som indsamlingscentre for mælk fra husdyrbrug i det geografiske område og forsyner forarbejdningsindustrien.

5.4. Produktionsmetode

Følgende ændringer foretages i de tekniske oplysninger om fremstillingsprocessen:

— Koagulering: Teksten om de anvendte koagulerende enzymer ændres. Reglerne om koagulering ændres også (varighed og temperatur). De nuværende regler fastsætter temperaturer på 28-32 °C og en varighed på mindst 20 minutter og højst 40 minutter. Med den foreslåede ændring er det tilladte temperaturinterval på 30-34 °C, og varigheden er også blevet længere til mindst 30 minutter og højst 60 minutter.

Årsagen til denne ændring er, at fremskridt har gjort det muligt at producere industriel osteløbe med et højt chymosinindhold, som nu har en sammensætning, der svarer til den naturlige sammensætning for animalsk osteløbeekstrakt, eller et endnu højere chymosinindhold.

Derudover er mælkens kvalitet i de seneste år blevet bedre, og mælken er nu mindre syrlig. Det har betydet, at man har måttet øge temperaturen og koaguleringstiden for at opnå den korrekte tekstur.

— Dræning (af ostemassen): Denne procedure — der allerede udføres, men som ikke fremgår af varespecifikationen — tilføjes; den indebærer ganske enkelt fjernelse af den valle, der frigives af ostekornene ved udskæring.

— Skylning (af ostemassen): Ordlyden ændres, således at proceduren beskrives mere detaljeret, og således at det præciseres, at proceduren er valgfri. Erfaringer opnået gennem årene har vist, at dette trin i proceduren muligvis ikke er nødvendigt.

— Genopvarmning (af ostemassen): De nuværende regler omfatter fejlagtigt denne procedure, som består i at »skylle ostemassen med vand ved en temperatur på to grader over koaguleringstemperaturen«. Der er strengt taget ikke tale om genopvarmning, og tekststykket slettes, således at det overlades til osteproducenten at beslutte, om ostemassen skal skylles, jf. ovenstående.

— Presning: Teksten ændres fra »i mindst tre timer« til det mindre specifikke »så længe det er nødvendigt« baseret på osteproducentens knowhow.

Det er ikke nødvendigt at fastsætte en minimumspresningstid, fordi denne afhænger af en række variabler, f.eks. den anvendte teknologi, rumtemperaturen, årstiden, pH-udviklingen osv.

— Saltning: Ordlyden ændres. Før hed teksten: »I saltvand med en koncentration på 17-18 grader Baumé med en nedsænkningstid på højst 24 timer«. Som ændret bliver ordlyden: »Som nødvendigt for at opnå produktets særlige kendetegn med en nedsænkningstid på højst 24 timer. I et kar og/eller i saltvand.«

Begrundelsen er den samme som i det foregående punkt.

— Modning: Minimumsmodningstiden øges med én dag (fra syv til otte dage). Det sker for at sikre konsekvent produktkvalitet. Denne mindre stigning i minimumsmodningstiden ændrer ikke produktets karakteristika, især fordi der er tale om en minimumsperiode, og fordi modning inden ændringen stadig kunne vare otte dage eller derover. Denne stigning sikrer et produkt af højere kvalitet.

Derudover ændres »mindst holdbar til«-datoen, som på nuværende tidspunkt er på 60 dage fra datoen for forberedelsen med henblik på afsendelse. Efter ændringen er der fastsat to »mindst holdbar til«-datoer, der afhænger af ostens vægt: højst 60 dage for oste med en vægt på 0,5-0,7 kg og højst 90 dage for oste med en vægt på over 0,7 kg. I begge tilfælde beregnes datoen fra produktionsdatoen.

For det første er referencedatoen for beregningen nu produktionsdatoen. Det er mere hensigtsmæssigt, eftersom ostene påbegynder deres »modning« fra det tidspunkt, hvor de produceres, hvilket er det tidspunkt, ud fra hvilket den optimale periode for indtagelse skal beregnes, og ikke fra den dato, hvor de forberedes med henblik på afsendelse.

For det andet fastsættes der ikke længere et specifikt antal dage, men i stedet maksimale frister på henholdsvis 60 og 90 dage afhængigt af vægten, hvilket er mere hensigtsmæssigt, eftersom producenter frit kan vælge en kortere »mindst holdbar til«-dato, hvis de mener, at det er hensigtsmæssigt.

Endelig forlænges perioden for oste med en vægt på over 0,7 kg til 90 dage, eftersom oste af denne størrelse er bedst, når de indtages inden for denne periode.

5.5. Mærkning

Det fastsættes, at den beskyttede betegnelse uden forskel kan bruges på produktmærkningen på enten spansk (»Queso Tetilla«) eller galicisk (»Queixo Tetilla«) i overensstemmelse med fortegnelsen.

5.6. Andet (udskæring)

Salgssteder med selvbetjening får mulighed for at skære osten midt over på salgsstedet under visse betingelser.

»Queso Tetilla« sælges uden emballage, idet skorpen fungerer som et naturligt beskyttende lag. Når osten skæres over, mister den ene side af portionerne sit naturlige beskyttende lag. For at lette markedsføringen af portioner af »Queso Tetilla« på salgssteder med selvbetjening kan oste, der vejer over 0,7 kg, således udskæres på salgsstederne og sættes til salg i gennemsigtigt husholdningsfilm.

I givet fald må osten kun skæres midt over, således at den bevarer den specifikke form, som forbrugeren genkender som et kendetegn for den.

Oste med en vægt på under 0,7 kg skal sælges hele.

ENHEDSDOKUMENT

»QUESO TETILLA«/»QUEIXO TETILLA«

EU-nr.: ES-PDO-0117-01232 – 21.5.2014

BOB ( X ) BGB ( )

1. Betegnelse

»Queso Tetilla«/»Queixo Tetilla«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

Ost fremstillet af mælk fra køer af racerne Rubia Gallega, Frisona eller Bruna Alpina eller krydsninger heraf ved hjælp af en proces, der omfatter koagulering, udskæring, dræning og (eventuelt) skylning af ostemassen, formning, presning, saltning og modning, og med følgende kendetegn:

Fysiske kendetegn:

— Form: kegleformet, konkav/konveks.

— Vægt: 0,5-1,5 kg.

— Dimensioner: Højden er større end bundens radius og mindre end diameteren. Højst: 150 mm (bundens højde og diameter). Mindst: 90 mm (bundens højde og diameter).

Organoleptiske egenskaber:

— Skorpe: mærkbar, tynd og elastisk, under 3 mm tyk, strågul, naturlig og uden skimmel. Osten kan sælges med et gennemsigtigt, farveløst slimhæmmende stof.

— Ost: ensartet, blød, cremet og uden huller eller med nogle få mindre, regelmæssigt fordelte huller, elfenbensgul.

— Duft: mild og let syrlig, som minder om den mælk, den er lavet af.

— Smag og aroma: mælkeagtig, smøragtig, let syrlig og let saltet.

Fysisk-kemiske egenskaber:

— Tørstoffets fedtprocent: mindst 45 %.

— Tørstofindhold: mindst 45 %.

— pH: 5,0-5,5.

— Vandindhold udtrykt som en procentdel af det fedtfrie stof (målt 8-15 dage efter produktionsdatoen): 66-72 %.

»Queso Tetilla« er en traditionel ikkegeografisk betegnelse, der henviser til ostens unikke form, som et kvindebryst, med de fysiske kendetegn, der er beskrevet under dette punkt.

3.3. Foder (kun for produkter af animalsk oprindelse) og råvarer (kun for forarbejdede produkter)

a) Foder: græsarealer og foderafgrøder i produktionsområdet er en vigtig del af køernes foder. Omfattende græsarealer (enge og græsarealer med buske), hvor dyrene græsser frit, når forholdene tillader det, spiller også en vigtig rolle.

Koncentreret foder af vegetabilsk oprindelse bruges som tilskud til at dække køernes energibehov. De råmaterialer, som osten fremstilles af, stammer så vidt muligt fra det afgrænsede geografiske område.

b) Råmaterialer: »Queso Tetilla« fremstilles af komælk; animalsk osteløbe eller andre koagulerende enzymer er udtrykkeligt tilladt til fremstilling af osten; laktiske gæringsstoffer: Lactococcus lactis subsp. lactis, Lactococcus lactis subsp. cremoris og lignende stoffer, der ikke ændrer den beskyttede osts kendetegn, og som udtrykkeligt er tilladt til fremstilling af den ost, der er omfattet af denne beskyttede oprindelsesbetegnelse; salt og, eventuelt, calciumchlorid. Tilladelser tildeles af den kompetente myndighed efter anmodning fra den ansøgende sammenslutning. Den kompetente myndighed kan give tilladelse til brug af nye koagulerende enzymer og laktiske gæringsstoffer efter at have verificeret, at den opnåede ost har de kendetegn, der er specifikke for »Queso Tetilla«.

Osten fremstilles af naturlig sødmælk fra køer af racerne Rubia Gallega, Frisona eller Bruna Alpina eller krydsninger heraf på bedrifter i det afgrænsede geografiske område.

Mælken må hverken indeholde colostrum eller konserveringsmidler. Der tillades ingen procedurer til standardisering af mælken eller processer, der ændrer dens oprindelige sammensætning.

Den må ikke blandes med mælk, der ikke stammer fra registrerede bedrifter, eller mælk fra andre racer end dem, der er angivet i varespecifikationen.

3.4. Specifikke produktionsetaper, som skal finde sted i det afgrænsede geografiske område

Produktionen af mælken, den indledende behandling heraf og produktionen og modningen af osten skal finde stede i det geografiske område, der er afgrænset i punkt 4. Alle produktionsetaper skal derfor finde sted i det afgrænsede geografiske område.

3.5. Særlige regler vedrørende udskæring, rivning eller emballering osv. for det produkt, som den registrerede betegnelse henviser til

»Queso Tetilla« må kun sælges, hvis skorpens yderside udviser de naturlige kendetegn, der opnås under modningen.

Skorpen giver osten et naturligt beskyttende lag. Osten sælges derfor uden kunstig emballage. »Queso Tetilla« kan dog emballeres, hvis emballagen ikke har indflydelse på de fysiske, organoleptiske eller fysisk-kemiske egenskaber, der er beskrevet i punkt 3.2. Tilsynsorganet bekræfter ved kontrol, at det er tilfældet, og giver efterfølgende tilladelse til emballagen.

Osten kan desuden være dækket af et gennemsigtigt, farveløst slimhæmmende stof.

Osteproducenterne afsender »Queso Tetilla« i hel form. Oste med en vægt på over 0,7 kg kan også markedsføres på salgssteder med selvbetjening skåret midt over, i hvilket tilfælde ostene skal være forsynet med to sekundære etiketter, en på hver side af produktet, og to sæt af alle de andre elementer, der garanterer produktets ægthed, således at begge halvdele, efter udskæring, bevarer de særlige kendetegn, der identificerer dem.

Hvis ostene skal sælges halve, skal de, eftersom de halverede ostes ene flade mister det naturlige beskyttende lag, som skorpen udgør, udskæres på salgsstedet, og de halve oste skal dækkes af gennemsigtigt husholdningsfilm.

Udskæring på salgsstedet sikrer, at produktet frembydes til salg i den kunstige emballage (filmen) i så kort tid som muligt, og produktets kvalitet derfor ikke påvirkes.

Osten må kun skæres midt over, eftersom denne udskæring bevarer ostens unikke form, som et kvindebryst, som genkendes af forbrugeren.

Uanset vægten må »Queso Tetilla« dog udskæres i portioner af en hvilken som helst størrelse på salgssteder, forudsat at udskæringen finder sted foran forbrugeren på salgstidspunktet.

3.6. Særlige regler vedrørende mærkning af det produkt, som den registrerede betegnelse henviser til

Ost med den beskyttede oprindelsesbetegnelse »Queso Tetilla« er forsynet med betegnelsens specifikke etiket (sekundær etiket), der garanterer produktets ægthed. Den enkelte osts sekundære etiket er påført et unikt alfanumerisk serienummer og logoet for den beskyttelse oprindelsesbetegnelse »Queso Tetilla«, som er vist nedenfor:

Derudover er de enkelte producenters kommercielle etiket på et fremtrædende sted forsynet med ordene »Denominación de Origen Protegida« og »Queso Tetilla« eller »Queixo Tetilla« og EU-symbolet for beskyttede oprindelsesbetegnelser.

For at sikre produktets ægthed og sikre sporbarhed anbringes de sekundære etiketter og de kommercielle etiketter, som henviser til den beskyttede oprindelsesbetegnelse »Queso Tetilla«, på produktet i producentens lokaler og på en sådan måde, at genbrug heraf forhindres.

Som det fremgår af punkt 3.5 er oste, der skal markedsføres i halveret form, forsynet med to sekundære etiketter, en på hver side af produktet, og to sæt af alle de andre elementer, der garanterer produktets ægthed, således at begge halvdele, efter udskæring, bevarer de særlige kendetegn, der identificerer dem.

4. Præcis afgrænsning af det geografiske område

Den mælk og den ost, der er omfattet af den beskyttede oprindelsesbetegnelse »Queso Tetilla«, produceres i hele den selvstyrende region Galicien.

5. Tilknytning til det geografiske område

— Det geografiske områdes egenart

Galicien er kendetegnet ved lave bjergområder og et omfattende flodsystem. Disse bjerge og atlanterhavsklimaet (som er præget af rigelige mængder nedbør) fremmer udviklingen af græsarealer (både naturlige og dyrkede) og et højt udbytte af foder og andre afgrøder. Den høje produktivitet, der opnås i området, tillader intenst husdyrbrug og dermed en stor sektor for mejeriprodukter.

Den menneskelige faktor bør også fremhæves, både i mælkeproduktionen, som er baseret på familiebedrifter, der stadig bruger traditionelle metoder, og i osteproduktionen, hvor der bruges traditionelle metoder, som dog tilpasses til de teknologiske fremskridt og de lovbestemte krav til hygiejne og fødevaresikkerhed.

— Produktets egenart

Af den brede vifte af produkter, der repræsenterer galicisk gastronomi, er »Queso Tetilla« det produkt, der i størst grad forbindes med regionen.

Det er en blød ost, hvis primære organoleptiske egenskaber er dens cremethed, dens milde, mælkeagtige duft, dens milde, let syrlige og let saltede smag og dens mælkeagtige, smøragtige aroma. Disse kendetegn minder tilsammen om den mælk, som osten fremstilles af. Osten er let opløselig og indtages nemt.

Endelig er et af ostens særlige kendetegn dens unikke form, som et kvindebryst, som har givet osten dens navn, og som gør det muligt for forbrugeren visuelt at skelne »Queso Tetilla« fra andre oste.

— Årsagssammenhængen mellem det geografiske område og produktets særlige egenskaber

Det geografiske miljø er ideelt til dyrkning af omfattende græsarealer af høj kvalitet. Brugen heraf er blevet intensiveret i de seneste to årtier. De store mængder af dette foder i det galiciske malkekvægs foder og de plantearter, der er en del af dette foder (med en stor procentdel bælgfrugter), påvirker sammensætningen af mælken og den modnede osts organoleptiske og næringsmæssige egenskaber, navnlig dens cremethed og ostens og skorpens farve.

Mælken produceres desuden på familiebedrifter med anvendelse af traditionelle avlsmetoder. Bedrifternes kendetegn gør den mælk, som de producerer, ideel til fremstillingen af osten.

Den traditionelle produktionsmetode, hvor regionens producenters knowhow og lange erfaring med fremstillingen af denne ost spiller en afgørende rolle, og som indebærer en kort modningsperiode, giver osten dens karakteristiske cremethed og milde smag.

Endelig genkendes ostens unikke form, som et kvindebryst, som osten får under formning og presning, umiddelbart af forbrugeren, som direkte forbinder den med dens oprindelse i Galicien, hvor denne ekstraordinære ost har været fremstillet siden før de første skriftlige henvisninger til den i det 18. århundrede. Fra det 19. århundrede bliver skriftlige henvisninger til osten mere almindelige, både i almindelige tekster og i mere specifikke videnskabelige og tekniske værker og i tekster om gastronomi. Henvisningen i O'Shea's Guide to Spain and Portugal, som blev udgivet i London i 1889, er særlig bemærkelsesværdig i lyset af dens internationale karakter. Heri anbefales rejsende på det kraftigste at smage den »unikke galiciske ost »queso de teta«, som er et produkt, der er typisk for galicisk gastronomi«.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

http://medioruralemar.xunta.es/fileadmin/uploads/media/Queso_Tetilla_Pliego_condiciones_Septiembre_2015.pdf

(1) EUT L 343 af 14.12.2012, s. 1.